RÅDETS FORORDNING (EF) Nr. 942/98 af 20. april 1998 om ændring af forordning (EF) nr. 724/97 om foranstaltninger og udligning i forbindelse med væsentlige revalueringer, der påvirker landbrugsindkomsterne

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (1), særlig artikel 9,

under henvisning til forslag fra Kommissionen, og

ud fra følgende betragtninger:

Foranstaltningerne og udligningen i forbindelse med væsentlige revalueringer, der påvirker landbrugsindkomsterne, er fastlagt i forordning (EF) nr. 724/97 (2); nævnte forordning anvendes ikke på væsentlige revalueringer, der kan indtræde efter den 30. april 1998; forordningen bør derfor ændres for at dække de revalueringer, der kan indtræde indtil indførelsen af den fælles valuta;

i artikel 4, stk. 3, i forordning (EF) nr. 724/97 er det fastsat, at støttens maksimumsbeløb kan nedsættes eller annulleres efter omstændighederne under hensyn til den indvirkning, udviklingen i landbrugsomregningskurserne har på landbrugsindkomsterne i en vis observationsperiode; for at undgå en eventuel overdreven udligningsstøtte i forhold til det faktiske indkomsttab er det desuden nødvendigt at tage hensyn til markedssituationen;

indførelsen af den fælles valuta pr. 1. januar 1999 vil gøre en ende på udsvingene i landbrugsomregningskurserne, for så vidt angår de medlemsstater, der deltager i euroen; det er derfor hensigtsmæssigt at fastsætte afslutningen af observationsperioden for disse medlemsstater til den 31. december 1998;

for de øvrige medlemsstater kan observationsperioden forlænges ud over den 31. december 1998; for at tage hensyn til markedssituationen er det hensigtsmæssigt at forlænge observationsperioden til ni måneder i stedet for de nuværende seks måneder, idet der åbnes mulighed for en yderligere forlængelse i tilfælde af en ny væsentlig revaluering under den foregående væsentlige revaluerings observationsperiode;

det fremgår af artikel 4 i forordning (EØF) nr. 3813/92, at ingen nedsættelse af landbrugsomregningskursen kan være mindre end 2,56 %; for at begrænse risikoen for overdreven udligningsstøtte i tilfælde af små væsentlige revalueringer er det hensigtsmæssigt ikke at yde støtte for den del af beløbet, der svarer til under 2,6 % af en væsentlig revaluering;

nedsættelse eller annullering af anden og tredje rate skal også besluttes under hensyntagen til markedssituationen;

det bør fastlægges, på hvilken måde der skal tages hensyn til markedssituationen; der kan tages hensyn hertil dels ved at sammenligne udviklingen i markedspriserne i den medlemsstat, hvor der har fundet en væsentlig revaluering sted, og i de medlemsstater, hvor der ikke har fundet en væsentlig revaluering sted i observationsperioden, dels ved at overveje situationen på datoen for en væsentlig revaluering i forhold til de udløsende begivenheder i de forskellige sektorer -

UDSTEDT FØLGENDE FORORDNING:

Artikel 1

I forordning (EF) nr. 724/97 foretages følgende ændringer:

1) Artikel 1, stk. 1, affattes således:

»1. Denne forordning anvendes i tilfælde af en væsentlig revaluering, der indtræder fra den 1. januar 1997 og inden den 1. januar 1999.«

2) I artikel 4 foretages følgende ændringer:

a) Stk. 3 affattes således:

»3. Det i stk. 2 nævnte maksimumsbeløb nedsættes eller annulleres efter omstændighederne under hensyn til den indvirkning, udviklingen i landbrugsomregningskurserne har på landbrugsindkomsterne i en vis observationsperiode og, for så vidt angår det beløb, der beregnes efter stk. 2, første afsnit, under hensyn til markedssituationen i nævnte periode.

For valutaerne i de medlemsstater, der indfører den fælles valuta efter traktaten, ophører observationsperioden den 31. december 1998. For de øvrige valutaer ophører observationsperioden ved udgangen af den niende måned efter måneden for en væsentlig revaluering. Når en væsentlig revaluering imidlertid indtræder i observationsperioden for en forudgående væsentlig revaluering, kan den samlede observationsperiode ikke ophøre inden udgangen af den tredje måned efter måneden for den seneste revaluering.

Dog ydes der ikke nogen støtte for den del af beløbet, der beregnes efter stk. 2, første afsnit, og første afsnit i nærværende stykke, og som ikke overstiger 2,6 % af en væsentlig revaluering mellem den 1. maj og den 31. december 1998.«

b) Stk. 4 affattes således:

»4. Beløbet for anden og tredje støtterate nedsættes i forhold til den foregående rate med mindst en tredjedel af det beløb, der blev ydet for den første rate. I tilfælde af anvendelse af stk. 4a, andet afsnit, litra b), ved beregningen af beløbet for første støtterate beregnes nedsættelsen med mindst en tredjedel på grundlag af det beløb for den første støtterate, der ville være blevet ydet, hvis stk. 4a, andet afsnit, litra b), ikke var blevet anvendt.

Beløbene for anden og tredje rate af udligningsstøtten nedsættes eller annulleres i forhold til den indvirkning, udviklingen i landbrugsomregningskurserne har haft på indkomsterne indtil begyndelsen af måneden før den første måned for den berørte rate, og, i tilfælde af en væsentlig revaluering fra 1. maj 1998 for så vidt angår det beløb, der beregnes efter stk. 2, første afsnit, under hensyn til markedssituationen i samme periode.«

c) Følgende stykke indsættes:

»4a. Der tages i tilfælde af en væsentlig revaluering fra 1. maj 1998 hensyn til markedssituationen som omhandlet i stk. 3, første afsnit, og artikel 4, andet afsnit, på følgende måde:

En eller flere sektorer kan give anledning til nedsættelse af beløbet for en eller flere rater, hvis det konstateres:

a) at den gennemsnitlige markedspris for den pågældende medlemsstat i den i stk. 3 omhandlede observationsperiode eller mellem begyndelsen af den foregående rate og begyndelsen af måneden forud for den første måned i den pågældende rate er større end eller lig med gennemsnittet af markedspriserne i de medlemsstater, hvor der ikke fandt en væsentlig revaluering sted i samme periode. Markedspriserne sammenlignes på grundlag af et indeks 100 af prisen i national valuta på dagen for en væsentlig revaluering, eller

b) at situationen på datoen for en væsentlig revaluering i forhold til de udløsende begivenheder i den pågældende sektor ikke gør det muligt at konkludere, at nævnte revaluering havde virkning for den pågældende samlede periode.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes på væsentlige revalueringer fra 1. maj 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 20. april 1998.

På Rådets vegne

J. CUNNINGHAM

Formand

(1) EFT L 387 af 31. 12. 1992, s. 1. Forordningen er senest ændret ved forordning (EF) nr. 150/95 (EFT L 22 af 31. 1. 1995, s. 1).

(2) EFT L 108 af 25. 4. 1997, s. 9.